Eesti: Tuntud kunstniku poeg hukkus autopõlengus PM - Estonian World Review
Eesti: Tuntud kunstniku poeg hukkus autopõlengus PM
Postimehele teadaolevalt põles ööl vastu pühapäeva Tallinnas Paldiski maanteel BRC Autokeskuse juures oma BMW maasturisse sisse tuntud kunstniku Jüri Arraku poeg Jaan. Kriminaalmenetlus peab selgitama, kas tegu oli õnnetusjuhtumiga või mitte.
Õnnetus juhtus Paldiski maantee 251 juures ööl vastu pühapäeva, politseile teatati põlevast BMW X5 kell 00.17.
Postimehe andmetel oli põlenud maasturist leitud surnukeha sellises asendis, nagu oleks mees kuni viimase hetkeni iga hinna eest põlevast masinast välja pääseda üritanud.
Mehe käed olid väidetavalt olnud üles tõstetud, nägu ja ülakeha vastu klaasi surutud.
Kriminaalmenetlust juhtiva ringkonnaprokuröri Natalja Miilvee sõnul alles selgitatakse, kas tegemist oli õnnetusjuhtumi või kuriteoga.
«Mul ei ole selliseid andmeid, et kannatanu juures oleks miski viidanud sellisele stsenaariumile, nagu te kirjeldasite» sõnas ta.
«See on tavapärane reaktsioon, kui inimene on purjus, jäänud autosse magama ja ärkab selle peale, et ta lämbub,» selgitas Miilvee.
Kõige olulisem on prokuröri sõnul kindlaks teha, kas autopõlengus surma saanud mees saabus sündmuskohale üksi või kellegagi koos.
Postimehe andmetel on Jaan Arrak olnud lähedalt seotud isikutega, kelle nimesid seostatakse organiseeritud kuritegevusega.
Prokurör Miilvee kinnitas, et keskkriminaalpolitsei on tõepoolest mõne varasema kuriteoepisoodiga seoses kannatanu vastu huvi tundnud.
«Eelkõige oli hukkunu politsei huviorbiidis oma sõprade tõttu. Ei saa öelda, et ta oleks organiseeritud kuritegevuse maailmas suur nina olnud, kuid oma tutvusringkonna tõttu kuulus kõrgendatud riskigruppi küll,» väitis Miilvee.
Prokuröri sõnul põhjustas kannatanu surma vingumürgitus. Auto ja surnukeha põhjalik ekspertiis peab selgitama, kas kriminaalasja uurimist jätkatakse.
«Võimas BMW maastur oli süttimise hetkeks üle tunni aja töötava mootoriga koha peal seisnud. Võite ise ette kujutada, mis sellisel puhul juhtuda võib. Ootame lõplikku ekspertiisi,» ei soovinud Miilvee võimaliku süütamise teooriat veel arutada.
Tallinnas asuvast BMW esindusest United Motors öeldi, et korras BMW X5 maastur ise süttida ei tohiks.
«Alati eksisteerib kaduvväike riskiprotsent, kuid tõenäosus, et korras masin niimoodi ise süttida võiks, on praktiliselt olematu,» lausus United Motors teeninduse juhataja Margus Roosalu.